فوزي لقجع رئيس الجامعة الملكية المغربية لكرة القدم خدام بمنطق الدق والسكات والدقة بأهداف لا تعد ولاتحصى فتيران صعيب بزاف ويكفي ان إسمو إفريقيا وارتباط هاد التيران بالقضية الوطنية والوحدة الترابية. فوزي لقجع جاب حدث إفريقي تاريخي للعيون على عين اللوبي الجزائري الجنوب إفريقي فالإتحاد الإفريقي لكرة القدم، وجسّد الوحدة الترابية للمغرب على ترابو الوطني كلو وهادشي شهدات بيه حتى الفيفا لي دارت بالبند العريض “العيون المغربية”، والأكثر من ذلك جاب دول عندها صيت وباع فمعاداة الوحدة الترابية للمملكة بحال الموزمبيق وأنغولا وشاركو على أرض المغرب بكل فرح. كاين فرق كبير بين فوزي لقجع وناصر بوريطة لي خدمتو هي هادي. خدمتو يروج للمغرب ويدافع على الوحدة الترابية للمملكة، هاد الفرق شاسع وكبير وجاب نتائج خلات صدى دولي اعترافا بمغربية الصحرا بعيد على ديك البهرجة الخاوية لي دّارت هاد شهرين من طرف وزارة الخارجية. اييه دارت مجهود فعلا وجابت دول افتتاحات قنصلياتها فالعيون والداخلة ولكن ما عرفاتش كيفاش تصرف هاد الإنجازات وميعاتها بسباب التسرع ودارت البيض كلو فسلة واحد. بحال هاد الخطوات خاص تكون مدروسة ونعرفو وقتاش نلعبو ورقة ونطرحوها على الطاولة وبدل ما نحل اربع قنصليات فشهر واحد مثلا نحل اربع قنصليات فأربع شهور ونضمن سيرورة تجسيد الوحدة الترابية لأربع اشهر من أصل سنة كاملة تجددات بموجبها ولاية المينورسو حتى لأكتوبر 2020. خاص الدق والسكات بخطوات فعلية تنفعنا وما يكونش عندها آثار جانبية فحالة لي دار بوريطة لي غادي يكون حاضر فالقمة الإفريقية المقبلة ففبراير وغادي يوجه كل المعادين للوحدة الترابية لأنهم يهاجمونا ويتكتلو ضد السيادة الوطنية خصوصا وأن جنوب إفريقيا غادي ترأس الإتحاد الإفريقي. بوريطة مادارش لي خصو يدار وحاول ينسب لراسو منجزات اكبر منو فغضون شهر واحد وخلاف ذلك فوزي لقجع خدم فسكات وتقدم بينا خطوات للأمام فجال اشتغالو لي هو كرة القدم أفيون الشعوب ولغتهم ويكفي أن المنتخب الوطني لكرة القدم داخل القاعة الى حقق نتائج إيحابية غادي يتأهل رفقة جوج منتخبات لكأس العالم فليتوانيا. وهادا ميساج قوي وعندو نتائج كبيرة غادي تمهد لأنشطة رياضية أكبر مستقبلا تدار فالعيون. 
لقجع طلع مْطّور على بوريطة. دار حدث تاريخي جاب فيه معادين للوحدة الترابية للعيون وسوق للمغرب بلا بهرجة وتمييع